1Untu’ pamimping kor. Mazmurna Daud. Mallinrukka ri PUWANGNGE; dé’gaga akkégunana makkeda lao ri iyya, "Passalama’i alému pada-pada manu’-manu’ iya luttué lao ri bulué.
2Saba’ napaggettengngi panana tau majaé sibawa pasangngi ana’ panana untu’ mannembakengngi ri onrong iya mapettangngé lao ri tau malempué.
3Rékko dé’ nattentu atorenna masaraka’é, dé’ pakkullénna tau makessingngé."
4Engkai PUWANGNGE ri Bola-Na iya mapaccingngé, kadéra akkarungen-Na engkai ri surugaé. Najagaiwi rupa tauwé sibawa missengngi sininna pangkaukenna mennang.
5Naojiwi PUWANGNGE tau makessingngé sibawa tau majaé, Nacéccéi tau iya pojiyéngngi ateddekengngé.
6Nahukkungngi tau majaé sibawa abala, nasibawang api, belérang sibawa anging iya paangurengngé.
7Saba’ makessingngi PUWANGNGE sibawa adélé, Namaséiwi tau iya pogau’éngngi makessingngé; naitai matu tau malempué sibawa naissengngi PUWANGNGE.
bug_Latn bug_Latn bug_Latn bug_Latn bug_Latn bug_Latn bug_Latn